**Likumprojekta "Grozījumi Valsts un pašvaldību institūciju amatpersonu un darbinieku atlīdzības likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Valsts un pašvaldību institūciju amatpersonu un darbinieku atlīdzības likumā" (turpmāk – Likumprojekts) paredz jaunu Korupcijas novēršanas un apkarošanas biroja (turpmāk – Birojs) amatpersonu (darbinieku) mēnešalgas noteikšanas kārtību, proti, Biroja amatpersonu (darbinieku) mēnešalgas apmēru, balstoties uz jaunu atlīdzības skalu, šīs institūcijas reglamentētajā kārtībā noteiks, ņemot vērā amata vērtību (atbildības līmeni un sarežģītību), konkrētās amatpersonas (darbinieka) individuālās kvalifikācijas un kompetenču novērtējumu, kā arī bāzes mēnešalgas apmēru.  Likumprojekta spēkā stāšanās paredzēta 2021. gada 1. janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai 180. uzdevuma 2. pasākums, kas paredz stiprināt Biroja kapacitāti gan cilvēkresursu, gan materiālo resursu ziņā.  Ministru prezidenta 2020. gada 22. maija rezolūcija Nr. 7.8.5./2020-DOC-1277-977, kas uzliek par pienākumu izvērtēt Valsts kontroles revīzijas lietā "Par Korupcijas novēršanas un apkarošanas biroja 2019. gada pārskata sagatavošanas pareizību" minētos ieteikumus un nodrošināt to ieviešanas izpildi.  Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas 3. fāzes ziņojumā ietvertā 4 (a) rekomendācija (Informatīvais ziņojums "Par Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas 3. fāzes Latvijas novērtējuma ziņojumu, tajā izteiktajām rekomendācijām un to izpildes nodrošināšanu", apstiprināts Ministru kabineta 2020. gada 28. aprīļa sēdē). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Birojs ir tiešās pārvaldes iestāde, līdz ar to Biroja amatpersonām (darbiniekiem) mēnešalga tiek noteikta atbilstoši Valsts un pašvaldību institūciju amatpersonu un darbinieku atlīdzības likuma (turpmāk – Atlīdzības likums) 7. un 7.1 pantam. Mēnešalgas apmēru un tās noteikšanas kārtību, ņemot vērā amatam atbilstošo mēnešalgu grupu, reglamentē Ministru kabinets.  Ievērojot minēto, saskaņā ar spēkā esošajiem normatīvajiem aktiem Biroja amatpersonu (darbinieku) mēnešalga tiek noteikta tāpat kā citās tiešās pārvaldes iestādēs. Vienlaikus, atšķirībā no citām tiešās pārvaldes iestādēm, Birojs saskaņā ar Korupcijas novēršanas un apkarošanas biroja likuma 8. pantā minēto funkciju ir arī gan operatīvās darbības subjekts, gan izmeklēšanas iestāde (sk. arī Kriminālprocesa likuma 386. panta 6. punktu). Birojā, līdzīgi kā iekšlietu sistēmas iestādēs, ir amatpersonas, kuras veic noziedzīgu nodarījumu izmeklēšanu un gatavo pierādījumus apsūdzības celšanai (izmeklēšana un operatīvā darbība), t.sk. īpaši sarežģītās, smagu vai sevišķi smagu starpreģionāla vai starptautiska rakstura noziegumu lietās.  Arī Satversmes tiesa, vērtējot līdzīgu institūciju funkcijas, atzinusi, ka Biroja amatpersonas, iekšlietu sistēmas amatpersonas ar speciālajām dienesta pakāpēm un prokurori ir tādas amatpersonas, kas tieši saistītas gan ar izmeklēšanu, gan operatīvo darbību, līdz ar to ir arī savstarpēji salīdzināmas *(sk. Satversmes tiesas 2013. gada 8. novembra spriedumu lietā Nr. 2013-01-01)*.  Neskatoties uz salīdzināmām funkcijām, Birojā nodarbinātajiem likumā noteiktais maksimālais mēnešalgas apmērs būtiski atšķiras no likumā noteiktā maksimālā mēnešalgas apmēra iekšlietu sistēmas amatpersonām ar speciālajām dienesta pakāpēm. Iekšlietu sistēmas amatpersonām ar speciālajām dienesta pakāpēm tiek piemērots atšķirīgs amatu katalogs un mēnešalgu grupas (sk. Atlīdzības likuma 7.2 un 8. pantu), kā arī saskaņā ar Atlīdzības likuma 4. panta divpadsmito daļu iekšlietu sistēmas iestāžu amatpersonām ar speciālajām dienesta pakāpēm, kurām noteikts pienākums veikt izmeklēšanu īpaši sarežģītās, smagu vai sevišķi smagu starpreģionāla vai starptautiska rakstura noziegumu lietās, maksimālo mēnešalgas apmēru nosaka atbilstoši rajona (republikas pilsētas) prokurora mēnešalgai (2020. gadā – 2 783 *euro*), taču šis princips saskaņā ar spēkā esošo normatīvo regulējumu nav attiecināms uz Biroja izmeklētājiem, kaut arī Birojam ir noteikta ekskluzīva kompetence izmeklēt ārvalstu amatpersonu kukuļošanas lietas. Ievērojot minēto, normatīvajā aktā ietvertā atšķirīgā pieeja mēnešalgas noteikšanā Birojā un Iekšlietu sistēmas iestādēs - rada aizvien lielāku atšķirību salīdzināmo amatpersonu atlīdzībā. Turklāt rajona (republikas pilsētas) prokurora mēnešalga jau 2020. gadā par vairāk kā 300 *euro* pārsniedz pat maksimāli iespējamo visu Biroja amatpersonu mēnešalgu (16. mēnešalgu grupu, iestādes vadītājs).  Uz būtisko atšķirību atalgojumā Biroja un iekšlietu sistēmas iestādēs norādījusi arī Valsts kontrole revīzijas ziņojumā "Par Korupcijas novēršanas un apkarošanas biroja 2019. gada pārskatu" (turpmāk – revīzijas ziņojums). Revīzijas ziņojumā Valsts kontrole salīdzinājusi Birojā nodarbināto atlīdzību ar Valsts policijas Galvenās Kriminālpolicijas pārvaldes Ekonomisko noziegumu apkarošanas pārvaldē (turpmāk – ENAP) nodarbinātajiem noteikto atlīdzību, jo arī Biroja atbildībā ir noziedzīgu nodarījumu izmeklēšana ekonomikas un finanšu jomā. Valsts kontrole revīzijas ziņojumā secinājusi, ka Biroja galvenā inspektora ar lielāko noteikto mēnešalgas likmi atalgojums 2019. gadā ir par 26 % mazāks nekā ENAP. Turklāt Biroja galvenā inspektora atalgojumā mēnešalga veido 65,58 %, bet ENAP – 52,62 %. Lai gan revīzijas ziņojums ir par 2019. gadu, jāņem vērā, ka 2020. gadā atšķirība atalgojumā ir vēl pamanāmāka, ņemot vērā mēnešalgas likmes palielinājumu ENAP. Valsts kontrole norāda, ka, lai gan abu iestāžu amatpersonas veic izmeklēšanu īpaši sarežģītās un liela apjoma lietās, normatīvajos aktos noteiktā Biroja un ENAP maksimālā mēnešalga no 2020. gada 1. janvāra būtiski atšķiras – Biroja galvenā inspektora maksimāli iespējamā mēnešalga normatīvo aktu ietvaros ir par 436 *euro* mazāka nekā salīdzināmam amatam ENAP.  Tādējādi konstatējams, ka Birojā esošais atalgojums, kas noteikts atbilstoši Atlīdzības likumam nav konkurētspējīgs, kā rezultātā grūti piesaistīt kvalificētas amatpersonas.  Papildus norādāms, ka 2019. gada 10. oktobrī tika apstiprināts Ekonomiskās sadarbības un attīstības organizācijas (turpmāk – OECD) Kukuļošanas apkarošanas starptautiskajos biznesa darījumos darba grupas 3. fāzes ziņojums par Latviju. OECD darba grupa 3. fāzes ziņojumā Latvijai rekomendē veikt noteiktus pasākumu, lai sasniegtu labākus rezultātus cīņā ar ārvalstu amatpersonu kukuļošanu un ar to saistīto noziedzīgi iegūto līdzekļu legalizāciju, t.sk. nodrošinot pietiekošus resursus un ekspertīzi atbildīgajām iestādēm, lai tās spētu efektīvi izmeklēt un saukt pie atbildības personas par ārvalstu amatpersonu kukuļošanu un ar to saistīto noziedzīgi iegūto līdzekļu legalizāciju. OECD darba grupas 4 (a) rekomendācija paredz, ka Latvijai jānodrošina, ka Birojam tiek piešķirti atbilstoši resursi kukuļošanas apkarošanai, un ka Birojs ārvalstu amatpersonu kukuļošanas apkarošanai piešķir prioritāru raksturu.  Savukārt OECD 2019. gada Latvijas ekonomikas pārskatā īpaši uzsvērts, ka Biroja budžeta neatkarība palielinātu sabiedrības uzticību tā spējai cīnīties ar korupciju valstī.  2020. gada februārī Finanšu darījumu darba grupa plenārsēdē tika izskatīts Latvijas iesniegtais efektivitātes progresa ziņojums. Pēc efektivitātes progresa ziņojuma izvērtēšanas eksperti apliecināja, ka Latvija ir spējusi parādīt būtisku un pozitīvu rezultātu, kā arī demonstrējusi apņemšanos cīnīties ar ekonomiskajiem un finanšu noziegumiem, vienlaikus secināts, ka Latvijai jāturpina darbs vairākos rīcības virzienos, t.sk. īpaši uzsverot, ka Latvijai jāpievērš pastiprināta uzmanība un resursi vietējās korupcijas apkarošanai un novēršanai.  Ievērojot minēto, lai novērstu Valsts kontroles revīzijas ziņojumā konstatēto būtisko atšķirību mēnešalgas apmērā Birojā un iekšlietu sistēmas iestādēs, stiprinātu Biroja izmeklēšanas, operatīvās un analītiskās spējas, novēršot un apkarojot noziedzīgus nodarījumus, tādējādi palielinot arī novērsto un atklāto noziedzīgo nodarījumu skaitu, ir būtiski noteikt tādu atalgojumu Biroja amatpersonām (darbiniekiem), kas ir konkurētspējīgs, kā rezultātā Birojs spētu piesaistīt un noturēt labākos nozares speciālistus.  Pašlaik maksimāli iespējamais Biroja amatpersonu mēnešalgas apmērs ir 2 441 *euro* (16. mēnešalgu grupa, maksimālais apmērs nemainīgs katru gadu), savukārt rajona (republikas pilsētas) prokurora mēnešalgas apmērs 2021. gadā būs jau 2 922 *euro*. Šāds mēnešalgas apmērs noteikts arī amatpersonām iekšlietu sistēmā, kurām noteikts pienākums veikt izmeklēšanu īpaši sarežģītās, smagu vai sevišķi smagu starpreģionāla vai starptautiska rakstura noziegumu lietās. Savukārt Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm maksimālais mēnešalgas apmērs 2020. gadā ir 3 273 *euro*.  Valsts ieņēmumu dienestā 16. mēnešalgu grupas maksimālais apmērs ir 4 030 *euro.*  Datu valsts inspekcijas un Konkurences padomes maksimālais mēnešalgas apmērs, piemērojot koeficientu 4,05 2020. gada bāzes mēnešalgai, ir 3 955 *euro*, bet 2021. gadā būs 4 152 *euro.*  Ievērojot minēto, Birojā esošās mēnešalgas iepretī būtiskajiem un nozīmīgajiem uzdevumiem un sarežģītajām, tai skaitā starptautiskajām lietām, ir nekonkurētspējīgas.  Lai spētu nodrošināt efektīvu ārvalsts amatpersonu kukuļošanas lietu izmeklēšanu, cīņu ar korupciju, ir nepieciešams motivēt un spēt piesaistīt spējīgākos speciālistus, kā rezultātā nepieciešams veikt grozījumus Atlīdzības likumā palielinot Biroja amatpersonām atalgojumu un tādējādi uzlabojot atlīdzības konkurētspēju.  Izstrādājot Likumprojektu, konstatēts, ka nevar pilnībā uz Biroju attiecināt Iekšlietu ministrijas sistēmas iestāžu amatpersonām ar speciālajām dienesta pakāpēm noteiktās mēnešalgu grupas un piemērot Ministru kabineta 2016. gada 13. decembra noteikumu Nr. 806 "Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm mēnešalgu un speciālo piemaksu noteikšanas kārtību un to apmēru" regulējumu, jo Birojs ir tiešās pārvaldes iestāde, kas atrodas Ministru kabineta pārraudzībā un pār kuru institucionālo pārraudzību īsteno Ministru prezidents, un saskaņā ar Atlīdzības likuma mērķi valsts institūcijās amatpersonu (darbinieku) atlīdzības noteikšanā tiek ievēroti līdzvērtīgi nosacījumi. Līdz ar to uz Biroja amatpersonām (darbiniekiem) primāri būtu jāattiecina Atlīdzības likumā noteiktais regulējums, kas attiecas arī uz citām valsts tiešās pārvaldes iestādēm, nevis tikai regulējums, kas attiecas uz Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālo dienesta pakāpi.  Vienlaikus, ņemot vērā, ka Birojs saskaņā ar Korupcijas novēršanas un apkarošanas biroja likuma 8. pantu ir arī gan operatīvās darbības subjekts, gan izmeklēšanas iestāde, tad atsevišķos gadījumos Atlīdzības noteikšanā jāievēro līdzvērtīgi nosacījumi ar iekšlietu sistēmu, ņemot vērā, ka atsevišķas Biroja un ENAP funkcijas ir salīdzināmas, un to, ka arī dienests Birojā ir saistīts ar veselības un dzīvības apdraudējumu, ir pamatoti paredzēt, ka tie atlīdzības noteikšanas principi, kas tiešā veidā saistīti ar noziedzīgu nodarījumu izmeklēšanu, novēršanu vai atklāšanu, ir piemērojami arī attiecībā uz Biroja amatpersonām.  Ievērojot minēto, Likumprojekts paredz noteikt, ka:   * Biroja amatpersonām, kuras ir iesaistītas izmeklēšanas darbību veikšanā īpaši sarežģītās, smagu vai sevišķi smagu starpreģionāla vai starptautiska rakstura noziegumu lietās, tāpat kā Iekšlietu ministrijas sistēmas iestāžu amatpersonām ar speciālajām dienesta pakāpēm, kurām noteikts pienākums veikt izmeklēšanu īpaši sarežģītās, smagu vai sevišķi smagu starpreģionāla vai starptautiska rakstura noziegumu lietās, maksimālo mēnešalgas apmēru nosaka atbilstoši rajona (republikas pilsētas) prokurora mēnešalgai; * Biroja amatpersonu, tāpat kā Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālo dienesta pakāpi un valsts drošības iestādes amatpersonu, var atbilstoši institūcijā noteiktajai prēmēšanas kārtībai un kritērijiem prēmēt par drošsirdīgu un pašaizliedzīgu rīcību, veicot amata (darba, dienesta) pienākumus, kā arī par tāda valsts drošības apdraudējuma vai nozieguma novēršanu vai atklāšanu, kas radījis vai varēja radīt būtisku kaitējumu, un prēmiju kopējais apmērs kalendāra gada laikā nedrīkst pārsniegt divas mēnešalgas, bet ikreizējās prēmijas apmērs nedrīkst pārsniegt 120 procentus no mēnešalgas.   Tomēr šāds regulējums neatrisina pārējo Biroja amatpersonu (kuras nav iesaistītas izmeklēšanas darbību veikšanā īpaši sarežģītās, smagu vai sevišķi smagu starpreģionāla vai starptautiska rakstura noziegumu lietās) atlīdzības sistēmu, kas arī ir nekonkurētspējīga.  Lai to izveidotu konkurētspējīgu, būtu jāpieņem regulējums, ko paredz likumprojekts "Valsts un pašvaldību institūciju amatpersonu un darbinieku atlīdzības likums" (VSS-64). Tomēr projekta ietvaros ir izteikti vairāki konceptuāli iebildumi un nav paredzama ātra minētā likumprojekta pieņemšana, bet Birojam nepieciešams ātrs atlīdzības jautājumu risinājums, lai to ieviestu no 2021. gada 1. janvāra. Tādējādi veicinot, ka tiek stiprinātas Biroja operatīvās, izmeklēšanas un analītiskās spējas, novēršot un apkarojot noziedzīgus nodarījumus.  Ievērojot minēto, Likumprojekts paredz atteikties no kopējās atalgojuma skalas izmantošanas un ieviest jaunu progresīvu skalu, ko jau paredzēja likumprojekts "Valsts un pašvaldību institūciju amatpersonu un darbinieku atlīdzības likums" (VSS-64).  Šāda atalgojuma skala ieviešama, jo tā izteikta koeficientos pret bāzes algu, tādējādi pielāgojot to ekonomikas attīstības tendencēm.  Proti, šāds regulējums izvēlēts, lai varētu operatīvāk sekot līdzi ekonomikas attīstības procesiem valstī, tas ir, ja ekonomika aug un bāzes alga palielinās, tad paaugstinās arī mēnešalgu skala un institūcija var paaugstināt mēnešalgas, ja ir tāda iespēja (tai ir pieejami finanšu resursi) un to pieļauj atlīdzības fonds. Gadījumā, ja skalu veido konkrētas mēnešalgas vērtības (kā piemēram, arī Valsts ieņēmumu dienesta gadījumā, Atlīdzības likuma 4. pielikums) un tā nav saistīta ar bāzes algu, jebkuras izmaiņas ir veicamas tikai ar grozījumiem normatīvajos aktos, kas rada papildu administratīvo slogu. Tas ir viens no iemesliem, kāpēc ilgstoši nebija iespējams veikt izmaiņas esošajā mēnešalgu skalā, neskatoties uz neskaitāmiem pierādījumiem, ka skala ir zaudējusi konkurētspēju.  Ievērojot minēto, Likumprojektā paredzēts papildināt Atlīdzības likumu ar jaunu pielikumu "Korupcijas novēršanas un apkarošanas biroja amatpersonu (darbinieku) mēnešalgu grupas un to mēnešalgas intervāli", kur mēnešalgu intervāli izteikti koeficientos pret bāzes algu, vienlaikus nodrošinot, ka tiek ievērota Atlīdzības likuma 4. panta pirmā daļa, tas ir, 16. mēnešalgas maksimuma koeficients ir zemāks par Ministru prezidenta koeficientu.  Bāzes mēnešalgas apmērs (Atlīdzības likuma 4. panta otrā daļa) 2020. gadā ir 976,47 *euro*, bet 2021. gadā – 1 025,29 *euro*. Bāzes mēnešalgas apmēru nosaka, ņemot vērā gan valstī strādājošo aizpagājušā gada mēneša vidējās darba samaksas apmēra pieaugumu procentos pret iepriekšējo gadu, gan aizpagājušā gada inflāciju procentos pret iepriekšējo gadu.  Skalas minimums nozīmē, ka amatpersonu (darbinieku) atlīdzība nedrīkst būt zemāka par šo līmeni. Skalas minimums ir par 30 % zemāks par viduspunktu.  Skalas viduspunkts ir vēlamais mēnešalgas līmenis, kas atbilst valsts pārvaldē nodarbināto mērķa mēnešalgas līmenim – 80 % (vidēji) no līdzīgas vērtības amatu atlīdzības darba tirgū.  Skalas maksimums ir maksimālās iespējamās mēnešalgas līmenis, kuru nedrīkst pārsniegt. Virs viduspunkta, nepārsniedzot maksimumu, būtu jāatrodas "atslēgas cilvēku" un augstākās kvalifikācijas speciālistu un vadītāju mēnešalgām, ieteicams – ne vairāk par 25-30 % no kopējā nodarbināto skaita iestādē.  Birojam, lai noteiktu nodarbināto individuālās algas līmeni, būs jāizstrādā iekšējā kārtība, kurā jānosaka individuālās mēnešalgas soļi, pakāpes vai līmeņi intervāla ietvaros un jānodefinē kritēriji katra nākamā soļa sasniegšanai.  Palielinot maksimāli iespējamo mēnešalgas apmēru, vienlaikus ar Likumprojektu paredzēts samazināt Birojā nodarbinātajiem noteikto izdienas piemaksu apmēru, pielīdzinot to apmēram, kāds noteikts tiesnešiem un prokuroriem (5 % apmērā pēc sešiem amatā nostrādātiem gadiem un 10 % apmērā pēc 10 amatā nostrādātiem gadiem).  Likumprojekts paredz, ka izdienas piemaksa tiks maksāta, ja Biroja amatpersona kārtējā novērtēšanā saņems pozitīvu novērtējumu, līdzīgi kā tas ir noteikts tiesnesim un prokuroram. Tomēr atšķirībā no tiesnešiem un prokuroriem, kuriem ir jāsaņem pozitīvs novērtējums par atbilstību amatam, šobrīd Biroja amatpersonu darba izpildes novērtēšana[[1]](#footnote-2) tiek veikta pēc burtu skalas (no teicami līdz neapmierinoši jeb A, B, C, D un E). Tamdēļ, lai salāgotu Likumprojektā ietverto prasību, ka izdienas piemaksas piešķir tām amatpersonām, kuras ir saņēmušas pozitīvu novērtējumu, Biroja iekšējā normatīvajā aktā tiks noteikts, ka par pozitīvu novērtējumu ir uzskatāms “teicami” (A), “ļoti labi” (B) un “labi” (C) vērtējums, bet par negatīvu – “jāpilnveido” (D) un “neapmierinoši” (E).  Lai arī izdienas piemaksu maksimālais apmērs tiek samazināts (maksimumu nosakot 10 % apmērā 30 % vietā), tāpat kā tiek izslēgta piemaksa par trim un deviņiem Birojā nostrādātajiem gadiem, norādāms, ka Biroja amatpersonu atalgojums, kam jau šobrīd tiek maksāta izdienas piemaksa, netiks samazināts, bet paliks vismaz nemainīgs, ko nodrošina tas, ka tiek palielinātas mēnešalgas (paaugstināta mēnešalgu skala).  Tāpat, ņemot vērā mēnešalgas palielinājumu, Likumprojekts paredz samazināt Biroja amatpersonām (darbiniekiem) izmaksājamās piemaksas un to apmērus:  - Turpmāk Biroja amatpersonām (darbiniekiem) Atlīdzības likuma 14. panta divpadsmitajā daļā paredzēto piemaksu par ieguldījumu Biroja mērķu sasniegšanā vai personisko darba ieguldījumu un darba kvalitāti varēs noteikt līdz 30 %, kā arī kopējais vienlaikus izmaksājamo piemaksu apmērs (piemēram, aizvietošanas piemaksa un piemaksa par personisko darba ieguldījumu un darba kvalitāti) nedrīkstēs pārsniegt 30 %.  - Turpmāk Biroja amatpersonām (darbiniekiem) Atlīdzības likuma 15. panta vienpadsmitajā daļā paredzētā speciālā piemaksa par valsts institūcijai būtisko funkciju nodrošināšanu vai stratēģiski svarīgu mērķu īstenošanu netiks maksāta.  Izstrādājot Likumprojektu, tika konstatēts, ka, palielinot mēnešalgas apmēru, ir jāatsakās no izdienas pabalstiem, kas tika iegrozīti Atlīdzības likumā ar 2018. gada 20. septembra likumu "Grozījumi Valsts un pašvaldību institūciju amatpersonu un darbinieku atlīdzības likumā", nosakot Birojā nodarbinātajiem papildu motivēšanas instrumentus: 1) izdienas piemaksu (ikmēneša piemaksa pie nodarbinātā mēnešalgas atbilstoši darba stāžam Birojā) un 2) izdienas pabalstu (vienreizējs pabalsts triju mēnešalgu apmērā, ko nodarbinātais saņem pēc katriem pieciem nepārtrauktas izdienas gadiem Birojā). Priekšlikumu mērķis bija tuvināt Birojā nodarbināto atlīdzību citām tiesībaizsardzības iestādēm, vienlaikus kā vienu no atlīdzības komponentēm noteikt nostrādāto laiku jeb izdienu Birojā. Birojs bija konstatējis, ka, atšķirībā no citām valsts pārvaldes institūcijām, Biroja nodarbināto atlīdzības noteikšanā netiek ņemts vērā amatā nostrādātais laiks. Pie šādiem apstākļiem tika secināts, ka Biroja amatpersonām būtiski atšķiras atalgojums, jo gūtā pieredze amatā netiek novērtēta finansiāli.  Ievērojot to, ka Likumprojekts paredz palielināt Biroja amatpersonu un darbinieku atalgojumu, tad šāda atalgojuma komponente ir zaudējusi aktualitāti un ir izslēdzama.  Šāda pabalsta esamība ir daļēji attaisnojama kā kompensācija zemu, nekonkurētspējīgu mēnešalgu gadījumā, vienlaikus, būtiski mainot to līmeni, kompensēšanas nepieciešamība zūd. Turklāt Iekšlietu ministrijas sistēmas iestāžu un Ieslodzījuma vietu pārvaldes pieredze ar šāda veida pabalstu liecina, ka ievērojams skaits amatpersonu atstāj dienestu tūlīt pēc pabalsta saņemšanas (no 8 415 amatpersonām, kuras 2019. gada 1. pusgadā saņēma izdienas pabalstu, amatu 2019. gadā ir atstājušas 718 amatpersonas jeb 9 %), tādējādi tā ieviešanas mērķis – panākt ilgāku atrašanos dienestā – netiek sasniegts. Papildus tam, padarot atrašanos dienestā atkarīgu no vienreizēja pabalsta ik pēc pieciem gadiem nozīmē negatīvi ietekmēt nodarbināto iekšējo motivāciju – tā tiek aizstāta ar finansiālu interesi saņemt izdienas pabalstu (daudzos gadījumos – tikai vienreiz) un tad atstāt dienestu. Būtiskākais un ilgtermiņā efektīvākais finansiālais motivēšanas instruments ir konkurētspējīga, stabila un progresējoša pamatalga (mēnešalga).  Ievērojot minēto, Likumprojekts paredz izslēgt 25. panta pirmo daļu.  Tomēr, lai nodrošinātu pēctecību un pārmantojamību, kā arī tiesisko paļāvību par iepriekš lemto, ir jānosaka, ka izdienas pabalsts ir vienreiz izmaksājams tikai tām amatpersonām, kurām sāk skaitīt izdienu no 2019. gada 1. janvāra (Atlīdzības likuma pārejas noteikumu 41. punkts) līdz Likumprojekta spēkā stāšanās brīdim (2021. gada 1. janvārim).  Ņemot vērā, ka Biroja amatpersonu mēnešalgas sākot ar 2021. gada 1. janvāri tiks paaugstinātas, tad nav atbalstāma pabalsta noteikšana atbilstoši pēdējam amatam. Līdz ar to likumprojekts paredz, ka pabalsts tiks maksāts triju vidējo mēnešalgu apmērā, ko aprēķinās - pēdējo piecu gadu mēnešalgu kopsummu dalot ar šajā periodā nostrādāto mēnešu skaitu.    Ievērojot minēto, Likumprojekts paredz grozīt pārejas noteikumu 41. punktu, nosakot, ka Korupcijas novēršanas un apkarošanas biroja amatpersonai, kura uzsākusi pildīt dienesta pienākumus Korupcijas novēršanas un apkarošanas birojā laika posmā līdz 2020. gada 31. decembrim, pēc pieciem nepārtrauktas izdienas gadiem, skaitot no 2019. gada 1. janvāra, izmaksā vienreizēju pabalstu triju vidējo mēnešalgu apmērā pēdējo piecu gadu laikā. Šo pabalstu amatpersonai izmaksā vienreiz, sākot ar 2024. gada 1. janvāri līdz 2025. gada 31. decembrim.  Paredzēts, ka likums pēc tā pieņemšanas stāsies spēkā 2021.gada 1.janvārī, lai paredzētu samērīgu termiņu iekšējās atlīdzības sistēmas izveidošanai. |
| 3. | Projekta izstrādē iesaistītās institūcijas un publiskas personas kapitālsabiedrības | Birojs |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Birojā nodarbinātie  Birojs |
| 2. | Tiesiskā regulējuma ietekme uz tautsaimniecību un administratīvo slogu | Ilgtermiņā ir sagaidāma pozitīva ietekme uz tautsaimniecību, jo, stiprinot Biroja operatīvās un izmeklēšanas spējas, tiks palielināta ekonomisko noziegumu novēršana, atklāšana un apkarošana, tādējādi veicinot godīgu konkurenci publiskajos iepirkumos, kā arī mazinot publiskas personas finanšu līdzekļu un mantas izšķērdēšanas riskus. Konkurētspējīgs atalgojums novērstu gan Biroja nodarbināto aizplūšanu uz salīdzināmus uzdevumus īstenojošām tiesībaizsardzības iestādēm, gan veicinātu jaunu augsta līmeņa ekspertu piesaisti. |
| 3. | Administratīvo izmaksu monetārs novērtējums | Nav ietekmes uz administratīvajām izmaksām |
| 4. | Atbilstības izmaksu monetārs novērtējums | Likumprojekts šo jomu neskar |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020 | | Turpmākie trīs gadi (*euro*) | | | | |
| 2021 | | 2022 | | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | Izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 4 479 960 | 0 | 4 482 412 | 0 | 4 482 412 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 4 479 960 | 0 | 4 482 412 | 0 | 4 482 412 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 4 479 960 | 0 | 4 482 412 | 1 500 000 | 4 482 412 | 2 000 000 | 3 000 200 |
| 2.1. valsts pamatbudžets | 4 479 960 | 0 | 4 482 412 | 1 500 000 | 4 482 412 | 2 000 000 | 3 000 200 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | -1 500 000 | 0 | -2 000 000 | -3 000 200 |
| 3.1. valsts pamatbudžets | 0 | 0 | 0 | -1 500 000 | 0 | -2 000 000 | -3 000 200 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | X | 0 | X | 0 | X | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | -1 500 000 | X | -2 000 000 | -3 000 200 |
| 5.1. valsts pamatbudžets | 0 | -1 500 000 | -2 000 000 | -3 000 200 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | **Izdevumi**   * + Lai īstenotu Likumprojektā paredzētās izmaiņas, proti, nodrošinātu konkurētspējīgu atalgojumu, novērstu būtiskas atšķirības no likumā noteiktā maksimālā mēnešalgas apmēra Iekšlietu sistēmas amatpersonām ar speciālajām dienesta pakāpēm un Birojā nodarbinātajiem un ieviestu jaunu atalgojuma sistēmu, šim mērķim ir nepieciešams papildu finansējums: * 2021.gadā 1 500 000 euro apmērā; * 2022.gadā 2 000 000 euro apmērā; * 2023.gadā 3 000 200 euro apmērā.   Aprēķini:  Atalgojums 2021.gadā katrai mēnešalgas grupai ir rēķināts, ievērojot Likumprojekta 5.pielikuma “Korupcijas novēršanas un apkarošanas biroja amatpersonu (darbinieku) mēnešalgu grupas un to mēnešalgas intervāli” mēnešalgu intervāla koeficientu viduspunktus, bet Biroja amatpersonām, kuras ir iesaistītas izmeklēšanas darbību veikšanā, īpaši sarežģītās, smagu vai sevišķi smagu starpreģionāla vai starptautiska rakstura noziegumu lietās, piemērojot koeficientu 2,24. Atalgojumu visiem Birojā nodarbinātajiem turpmāko triju gadu laikā ir iecerēts celt pakāpeniski, savukārt tām amatpersonām, kurām Likumprojekts mēnešalgas apmēru būs noteicis atbilstoši rajona (republikas pilsētas) prokurora mēnešalgai (koeficients 2,85 x bāzes[[2]](#footnote-3) mēnešalga), likuma prasības tiks izpildītas 2023.gadā.  Vidējais atalgojums Birojā 2021.gadā pieaugs par 21,32 %, 2022.gadā – par 28 %, 2023.gadā – par 37,21 % salīdzinājumā ar 2020.gadu.  Atalgojuma aprēķinā sadalījumā pa mēnešalgu grupām 2020., 2021., 2022. un 2023.gadā ir iekļauti nodarbināto mēnešalgu grupas vidējie bruto ienākumi (amatalga un normatīvajos aktos noteiktās obligātās piemaksas (izdienas[[3]](#footnote-4) un riska piemaksas). Skat. tabulu.  Tabula: Atalgojuma pieauguma aprēķins 2020-2023.gadiem   |  |  |  |  |  |  |  |  | | --- | --- | --- | --- | --- | --- | --- | --- | | Mēnešalgu grupa | 2020.  gads | 2021.  gads | 2022.  gads | 2023.  gads | 2021. % pret 2020.  gadu | 2022. % pret 2020.  gadu | 2023. % pret 2020.  gadu | |  |  |  |  |  |  |  |  | | 16 | 4516 | 4891 | 4990 | 5160 | 8,30 | 10,50 | 14,26 | | 15 | 3500 | 4671 | 4826 | 4984 | 33,46 | 37,89 | 42,40 | | 14 | 3150 | 4130 | 4252 | 4618 | 31,11 | 34,98 | 46,60 | | 13 | 2399 | 3394 | 3467 | 3590 | 41,48 | 44,52 | 49,65 | | 12 | 1970 | 2519 | 2516 | 2868 | 27,87 | 27,72 | 45,58 | | 11 | 1800 | 2186 | 2354 | 2501 | 21,44 | 30,78 | 38,94 | | 10 | 1535 | 1807 | 1980 | 2066 | 17,72 | 28,99 | 34,59 | | 8 | 1359 | 1371 | 1460 | 1499 | 0,88\* | 7,43 | 10,30 | | pielīdzināts rajona prokurora mēnešalgai | 2200 | 2600 | 2926 | 3323 | 18,18 | 33,00 | 51,05 |   Birojam līdz likumprojekta spēkā stāšanās brīdim ir jāpieņem iekšējs normatīvs akts, kurā tiks regulēta amatpersonu (darbinieku) mēnešalgas noteikšanas kārtība, ņemot vērā katra amata vērtību (atbildības līmeni un sarežģītību), konkrētās amatpersonas (darbinieka) individuālās kvalifikācijas un kompetenču novērtējumu.  Detalizētu aprēķinu (mēnešalgu aprēķinus bez normatīvajos aktos noteiktajām obligātajām piemaksām) skat. anotācijas pielikumā. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Saskaņā ar Pasākumu plāna noziedzīgi iegūtu līdzekļu legalizācijas, terorisma un proliferācijas finansēšanas novēršanai laikposmam no 2020. līdz 2022. gadam[[4]](#footnote-5), turpmāk – pasākumu plāns, 7.2.pasākuma 4.rezultatīvo rādītāju un pasākumu plāna pielikuma 17.tabuluBiroja priekšniekam ir piešķirtas tiesības izveidot papildu 19 amata vietas, pieņemot amatpersonas (darbiniekus) darbā pakāpeniski, proti, ar 2021.gada 1.martu aizpildot 9 jaunizveidotās amata vietas, savukārt 2022.gadā – 10 amata vietas.  Ņemot vērā, ka kopējais amata vietu skaits Birojā tiks palielināts pakāpeniski, papildu nepieciešamais finansējums ir aprēķināts:   * līdz 2021.gada 28.februārim – 152 amata vietām; * no 2021.gada 1.marta līdz 2021.gada 31.decembrim – 161 amata vietai; * no 2022.gada un turpmāk – 171 amata vietai. | | | | | | |
| 8. Cita informācija | Finansējums tiks nodrošināts 2020.gada 22.septembra Ministru kabineta sēdē (prot.nr. 55, para […]) atbalstītā prioritārā pasākuma “Biroja amatpersonu (darbinieku) konkurētspējīgs atalgojums” ietvaros un tiks iekļauts likumprojektā “Par valsts budžetu 2021.gadam” un likumprojektā “Par vidēja termiņa budžeta ietvaru 2021., 2022. un 2023.gadam”. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Pēc Likumprojekta pieņemšanas otrajā lasījumā virzāmi grozījumi Ministru kabineta 2013. gada 29. janvāra noteikumos Nr. 66 "Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību", paredzot Biroja amatpersonu (darbinieku) mēnešalgas noteikšanas kārtību, tai skaitā paredzot, ka, lai noteiktu Biroja amatpersonu (darbinieku) mēnešalgu, tās amatu klasificē saskaņā ar normatīvajiem aktiem par vienotu amatu klasifikācijas sistēmu un amatu klasificēšanas kārtību valsts un pašvaldību institūcijās (amatu katalogs) un nosaka amatu saimi, līmeni un amatam atbilstošo mēnešalgu grupu, kā arī noteikumos norādot katrai kategorijai mēnešalgas maksimālo apmēru. |
| 2. | Atbildīgā institūcija | Birojs |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Likumprojekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Birojs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojektam nav ietekmes uz pārvaldes funkcijām un institucionālo struktūru. Nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Birojam līdz likuma spēkā stāšanās brīdim jāpieņem iekšējs normatīvs akts, kurā tiks regulēta amatpersonu (darbinieku) mēnešalgas noteikšanas kārtība, ņemot vērā katra amata vērtību (atbildības līmeni un sarežģītību), konkrētās amatpersonas (darbinieka) individuālās kvalifikācijas un kompetenču novērtējumu. |

Ministru prezidents A. K. Kariņš

Aļošina, 67797258

[anna.alosina@knab.gov.lv](mailto:anna.alosina@knab.gov.lv)

v\_sk = 4257

1. Saskaņā ar Korupcijas novēršanas un apkarošanas biroja likuma 6.1 panta otro daļu Biroja priekšnieks ar iekšēju normatīvo aktu ir noteicis Biroja amatpersonu un darbinieku darbības un tās rezultātu novērtēšanas kārtību. Novērtēšanas rezultātu izmanto par pamatu lēmumam par nodarbinātības attiecību turpināšanu vai izbeigšanu, pārcelšanu citā amatā un atlīdzības noteikšanu. [↑](#footnote-ref-2)
2. Ar 2021.gada 1.janvāri 1 025,29 euro, 2022.gada prognoze = 1020,90 euro, 2023.gada prognoze = 1042.34 euro. Bāzes mēnešalgas prognozes 2022. un 2023.gadam ir rēķinātas, ņemot vērā inflācijas (patēriņa cenu indeksu) un darba samaksas pieauguma prognozes no Finanšu ministrijas tīmekļvietnes: <https://fm.gov.lv/lv/sadalas/tautsaimniecibas_analize/tautsaimniecibas_analize/galvenie_makroekonomiskie_raditaji_un_prognozes/> [↑](#footnote-ref-3)
3. Šobrīd Atlīdzības likums paredz, ka Biroja amatpersonai nosaka izdienas piemaksu 30% pie mēnešalgas, ja Birojā ir nostrādāts vairāk par 18 gadiem, bet saskaņā ar Likumprojektu izdienas piemaksa tiks samazināta un noteikta 5 % apmērā pēc sešiem amatā nostrādātiem gadiem un 10 % apmērā pēc 10 amatā nostrādātiem gadiem. [↑](#footnote-ref-4)
4. Atbalstīts Finanšu sektora attīstības padomes 2020.gada 10.septembra slēgtajā sēdē, bet apstiprināšana Ministru kabinetā plānota 2020.gada 29.septembra sēdē

   \* Tabulā “Atalgojuma pieauguma aprēķins 2020-2023.gadiem” 8.menešalgu grupai 2021.gadā ir piemērots mēnešalgas intervāla koeficients virs viduspunkta, lai nodrošinātu tiesiskās paļāvības principa ievērošanu un līdzvērtīga atalgojuma apmēra noteikšanu salīdzinājumā ar to, kāds bija pirms atlīdzības sistēmas maiņas [↑](#footnote-ref-5)